Hiihtoporukan pääsiäisloma Levillä alkoi isolla pettymyksellä, kun unelmien vuokramökki olikin pelkkä metsätontti tunturissa. Vastaavia huijauksia on ollut tänä talvena useita.

Tori.fi –markkinapaikalle ladattu ilmoitus kuvine ja yhteystietoineen vaikutti täysin luotettavalta. Vuokranantajaksi oli merkitty rovaniemeläinen matkailu- ja monialayritys Pohjoismaiden Pro Safarit Oy.

Puhelimeen vastannut henkilö huomautti, että noin tuhannen euron maksu pitäisi suorittaa heti annetulle tilille, muussa tapauksessa huvila menisi toiselle vuokraajalle. Vuokraaja varmisti vielä, että firma oli kaupparekisterissä ja puhelinnumero oli merkitty sen nimiin.

Kun maksu oli hoidettu verkkopankissa, kaiken piti olla kunnossa. Porukka suuntasi kiirastorstaina kohti Leviä.

Porukka hädissään

– Kello lähenteli yhdeksää, kun menin käymään keskustan huoltoasemalla. Siinä kuulin, kun porukka hädissään puhui jostain mökkiongelmasta. Heitä oli toistakymmentä, ilmeisesti pari perhettä, kertoo paikalle sattunut helsinkiläismies.

Hän ohjasi lomailijat huoltamoyrittäjälle, jonka puoliso Päivikki Palosaar i johtaa Levin suurinta majoitus- ja ravintolabisnestä.

– Sain heidät ensimmäiseksi yöksi Taivaanvalkeisiin. Sitten kysymällä ja soittelemalla loppumajoituskin ilmeisesti järjestyi, Päivikki Palosaari sanoo.

Hän ei ole koskaan kuullut kyseisestä safarifirmasta.

Poliisi tutkii

Lapin poliisi vahvistaa, että sillä on tutkittavana tältä vuodelta lähes kymmenen saman firman nimissä tehtyä vastaavaa petosta Levin alueelta.

– Tutkinta on vasta alkuvaiheessa, joten toistaiseksi tästä ei ole paljon kerrottavaa. sanoo komisario Julle Lehtinen.

Hakupalvelut eivät löydä numeroa kyseiselle firmalle. Kaupparekisteritiedoissa ei myöskään näy ketään yrityksen vastuuhenkilöä. Viimeisimmät tilinpäätöstiedot ovat yrityksen ensimmäiseltä toimintavuodelta yli kymmenen vuoden takaa.

Yrityksellä on lisäksi taustalla lukuisia maksuhäiriömerkintöjä.

Tori.fi:stä kerrotaan, että Pohjoismaiden Pro Safarit Oy:n vuokrailmoitukset poistettiin ja blokattiin sivuilta helmikuun puolivälissä, kun sinne alkoi tulla viestejä huijauksista.

Selvittelyn yhteydessä paljastui, että sivuilla olleet vuokrahuvilan kuvat oli ladattu ruotsalaiselta nettisivustolta.

Onko sinua huijattu loma-asunnoissa? Vuokrasitko mökin, jota ei ollut olemassakaan? Kerro tarinasi. Jätä halutessasi yhteystietosi, niin toimittajamme saattaa ottaa yhteyttä.

Kommenttini:

Nimimerkkini: